กรมฝนหลวงฯ วางแผนปฏิบัติภารกิจบรรเทาปัญหาฝุ่นละอองเกินค่ามาตรฐาน พื้นที่เป้าหมายอยู่ที่จังหวัดสระบุรีและนครสวรรค์ ขณะที่พื้นที่กรุงเทพฯ ปริมณฑล คุณภาพอากาศอยู่ในเกณฑ์เริ่มดีขึ้น
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า วันนี้คุณภาพอากาศบริเวณพื้นที่กรุงเทพมหานครและปริมณฑลอยู่ในเกณฑ์ค่อนข้างดี ยกเว้นบริเวณจังหวัดสระบุรีที่ยังอยู่ในเกณฑ์เริ่มมีผลกระทบต่อสุขภาพ (PM2.5 = 55 ไมโครกรัมต่อลูกบาศก์เมตร, PM10 = 157 ไมโครกรัมต่อลูกบาศก์เมตร) และที่จังหวัดนครสวรรค์แม้ค่าฝุ่นละอองจะดีขึ้นจากเมื่อวาน แต่ก็ยังอยู่ในภาวะที่ต้องเฝ้าระวัง (PM2.5  = 49 ไมโครกรัมต่อลูกบาศก์เมตร, PM10 = 88 ไมโครกรัมต่อลูกบาศก์เมตร) นอกจากนี้ทางพื้นที่ภาคเหนือและภาคตะวันออกเฉียงเหนือ โดยเฉพาะที่จังหวัดแพร่ น่าน ลำพูน ลำปาง และขอนแก่น ค่าคุณภาพอากาศยังคงเกินเกณฑ์มาตรฐานและอยู่ในภาวะเริ่มมีผลกระทบต่อสุขภาพ        สำหรับแผนปฏิบัติการฝนหลวงสลายฝุ่นละอองในอากาศวันนี้ จากผลตรวจอากาศในพื้นที่ภาคกลางของสถานีเรดาร์ฝนหลวงตาคลี จ.นครสวรรค์ พบว่า แม้ค่าการยกตัวของอากาศและความชื้นที่ระดับการพัฒนาตัวของเมฆจะยังน้อย แต่เนื่องจากคุณภาพอากาศในพื้นที่สระบุรีอยู่ในภาวะเริ่มส่งผลกระทบต่อสุขภาพประชาชน ดังนั้นหน่วยปฏิบัติการฝนหลวงเคลื่อนที่เร็วจังหวัดนครสวรรค์ จึงตัดสินใจขึ้นปฏิบัติการในเวลา 10.30 น.สำหรับภารกิจที่ 1 ขั้นตอนที่ 1 (ก่อเมฆ) ใช้สารโซเดียมคลอไรด์ 1,400 กิโลกรัม โดยมีเป้าหมายในพื้นที่จังหวัดสระบุรี และปฏิบัติการในภารกิจที่ 2 ขั้นตอนที่ 1 (ก่อเมฆ) ใช้สารโซเดียมคลอไรด์ 700 กิโลกรัม เป้าหมายบริเวณพื้นที่จังหวัดนครสวรรค์         ส่วนหน่วยปฏิบัติการฝนหลวงเคลื่อนที่เร็วจังหวัดพิษณุโลก จังหวัดขอนแก่น และจังหวัดระยอง ยังคงติดตามสภาพอากาศต่อเนื่อง ซึ่งหากมีความเหมาะสมจะวางแผนขึ้นบินทำฝนช่วยเหลือพื้นที่ประสบปัญหาทันที